### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra SF**

Det er fantastisk og en kæmpe omvæltning at få sit første barn. Og lige så fantastisk og omvæltende på nye måder, at få barn nummer to (og tre og fire..?). Pludselig lever man i en babyboble, hvor alting foregår på præmisserne af en lille ny skabning, som har svært ved at fortælle hvad den vil, og som nogle gange ikke engang selv ved hvad den vil eller har brug for. De første mange måneder som nybagte forældre har man derfor brug for støtte af erfarne mennesker, og man har brug for andre at sparre med om alt fra hvilke bleer der aldrig lækker, til hvad man gør, når man ikke har sovet tre dage i træk. Derfor er både sundhedsplejen og velfungerende mødregrupper en rigtig vigtig del af langt de fleste nybagte forældres liv.

Igennem barnets første leveår får man tilbudt en række besøg af sundhedsplejersken, men man får et besøg mindre ved de næste børn, end man gør ved barn nummer et. Besøg af sundhedsplejen kan man have lige så meget behov for ved de næste børn, som ved det første. Spørgsmålene er måske nogle andre, men typisk ikke færre. Derfor ønsker vi at indføre et besøg når barnet er 6 måneder, også til flergangsfødende.

En anden vigtig ting, som sundhedsplejersken gør, er at screene mor for fødselsdepression når barnet er omkring 2 måneder gammelt. Det er vigtigt tidligt at få hjulpet de forældre, som får en efterfødselsreaktion. Men der er også rigtig mange fædre og medmødre som får efterfødselsreaktioner eller depressioner, derfor ønsker vi at screeningen udvides til også at inkludere barnets anden forælder. Derfor stiller vi forslaget om screening i et af vores andre budgetforslag.

En tredje opgave sundhedsplejersken har, er at igangsætte mødregrupper. I [adresse] har vi mødregrupper, hvor seks-syv nybagte mødre fra samme lokalområder introduceres for hinanden. En sundhedsplejerske sammensætter gruppen og sætter denne igang, men derefter er de selvkørende og arrangerer selv hvordan og hvor ofte de har lyst til at mødes. Men i dag er far eller medmor en lige så stor del af det lille barns liv, som mødrene er, derfor ønsker vi at der også startes far/medmor-grupper. Konkret kunne det arrangeres ved, at når sundhedsplejersken spørger mor om hun ønsker at være i en mødregruppe, spørges medmor/far om det samme. Medmor/far fortæller hvornår deres barsel starter, og så kan sundhedsplejersken arrangere en gruppe bestående af fædre og medmødre som går på barsel samtidig. Denne gruppe vil så også kunne ses inden de selv overtager barslen, fx i weekender og eftermiddage, og så ses mere fast når deres barsel begynder.

Man kan også forestille sig at der arrangeres familiegrupper istedet for mødregrupper, for familier med ønske om og mulighed for at begge forældre deltager i gruppen samtidig. Vi foreslår at sundhedsplejen udvikler en model, hvor begge forældre, såfremt  inviteres til at deltage i en gruppe a la de mødregrupper man har i dag.

Udover mødregrupper findes der andre gode initiativer i [adresse] for at hjælpe familier til en god start, blandt andet familieiværksætterne, hvor 10 familier under mere strukturerede forhold mødes en gang om måneden til et oplæg ved en fagperson om et relevant emne. I dette koncept er begge forældre inkluderede, men vi mener ikke det kan erstatte hvad “mødregrupperne” kan, og derfor ønsker vi at mødregruppe-konceptet udvides.

Forslag

* [adresse] starter fremover både mødregrupper og far/medmor-grupper.
* Alle får tilbud om besøg ved 6 måneder (også ved flergangsfødende)

Stillet af Gorm Hermansen, Gyda Bech, Johnnie Hermansen og Ronja Winther

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.